[pic] | COMISIA COMUNITĂŢILOR EUROPENE |

Bruxelles, 13.7.2009

COM(2009) 345 final

2009/0092 (ACC)

Propunere de

DECIZIE A CONSILIULUI

privind procedura referitoare la derogările de la regulile de origine stabilite în protocoalele privind originea anexate la acordurile de parteneriat economic cu statele ACP

EXPUNERE DE MOTIVE

Anexa V la Acordul de la Cotonou[1], care include Protocolul nr. 1 privind definiția conceptului de „produse originare” și metodele de cooperare administrativă, a expirat la 31 decembrie 2007. În temeiul articolului 37 din acordul respectiv, serviciile Comisiei au început negocierea acordurilor de parteneriat economic revizuite cu statele ACP. Sunt încă în curs de desfășurare negocieri cu privire la încheierea unor acorduri globale de parteneriat economic cu statele africane din grupul statelor ACP, în timp ce, de la începutul anului 2008, se semnează progresiv acordurilor intermediare de parteneriat economic.

Decizia propusă îi va conferi Comisiei competențele de execuție pentru luarea deciziilor de către Comunitate în privința cererilor de derogări de la regulile de origine stabilite în protocoalele privind originea, anexate la acordurile de parteneriat economic. Prezenta decizie va abroga Decizia 2000/399/CE a Consiliului, care se aplica înainte în cadrul Acordului de la Cotonou.

Articolul 39 din Protocolul I privind definiția conceptului de „produse originare” și metodele de cooperare administrativă anexat la Acordul de parteneriat economic CARIFORUM-CE, precum și dispozițiile similare ale protocoalelor privind originea anexate la alte acorduri de parteneriat economic care mai urmează să fie semnate cu alte țări ACP prevăd o procedură de acordare a unor derogări de la regulile de origine la cererea unui stat ACP semnatar al acordului de parteneriat economic. Deciziile cu privire la derogări trebuie luate de un comitet competent, instituit în cadrul acordului de parteneriat economic corespunzător, în termen de 75 de zile lucrătoare de la primirea cererii de către Comunitate. Prin urmare, este necesar să se asigure adoptarea poziției Comunității înainte de expirarea termenului menționat anterior și comunicarea la timp a acesteia statelor ACP semnatare ale acordurilor de parteneriat economic.

2009/0092 (ACC)

Propunere de

DECIZIE A CONSILIULUI

privind procedura referitoare la derogările de la regulile de origine stabilite în protocoalele privind originea anexate la acordurile de parteneriat economic cu statele ACP

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 133,

având în vedere propunerea Comisiei,

întrucât:

(1) Anexa V la Acordul de parteneriat economic între membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000[2] (denumit în continuare „Acordul de parteneriat ACP-CE”) și protocoalele anexate la acesta, printre care Protocolul nr. 1 privind definiția conceptului de „produse originare” și metodele de cooperare administrativă, au expirat la 31 decembrie 2007, în conformitate cu articolul 37 alineatul (1) din acordul respectiv.

(2) În conformitate cu articolul 37 alineatul (1) din Acordul de parteneriat ACP-CE, s-au negociat acorduri de parteneriat economic cu grupuri regionale de state ACP. Semnarea progresivă a respectivelor acorduri de parteneriat economic a început la 1 ianuarie 2008.

(3) Articolul 39 din Protocolul nr. 1 privind definiția conceptului de „produse originare” și metodele de cooperare administrativă (denumit în continuare „Protocolul privind originea”) anexat la Acordul de parteneriat economic între statele CARIFORUM, pe de o parte, și Comunitatea Europeană și statele membre ale acesteia, pe de altă parte[3] (denumit în continuare „Acordul de parteneriat economic CARIFORUM-CE”) - primul acord de parteneriat economic semnat cu statele ACP - prevede o procedură de acordare a unor derogări de la regulile de origine la cererea unui stat ACP semnatar al acordului de parteneriat economic. Poziția Comunității cu privire la derogări trebuie adoptată de un comitet competent. Este oportun să se prevadă, pentru comitetul respectiv, o procedură care să se poată aplica și unor dispoziții similare ale protocoalelor privind originea anexate la alte acorduri de parteneriat economic care vor fi semnate ulterior cu statele ACP.

(4) Articolul 39 alineatul (8) din Protocolul privind originea prevede că trebuie să se ia o decizie cât mai curând posibil și, în orice caz, în termen de maximum șaptezeci și cinci de zile lucrătoare de la data primirii cererii de către Comunitate. În cazul în care Comunitatea nu comunică, în termenul prevăzut, poziția sa statului ACP care a depus cererea de derogare, cererea respectivă se consideră acceptată.

(5) Prin urmare, este necesar să se adopte o procedură care să garanteze faptul că poziția Comunității poate fi adoptată și comunicată în timp util statelor ACP semnatare ale Acordurilor de parteneriat economic, pentru a se asigura luarea deciziei corespunzătoare înainte de expirarea termenului respectiv.

(6) Decizia 2000/399/CE a Consiliului din 16 iunie 2000 de stabilire a procedurii privind derogările de la regulile de origine stabilite în Protocolul nr. 1 la Acordul de parteneriat ACP-CE[4] prevede delegarea către Comisie a competențelor referitoare la adoptarea unei poziții comune a Comunității în urma unei cereri a statelor ACP de derogare de la regulile de origine stabilite în Protocolul nr. 1 la Anexa V la Acordul de parteneriat ACP-CE.

(7) În prezent, este necesar să se prevadă, în mod similar, o delegare către Comisie a competențelor referitoare la cererile de derogare de la regulile de origine stabilite în protocoalele privind originea anexate la acordurile de parteneriat economic. Poziția Comunității cu privire la aceste cereri trebuie adoptată în conformitate cu Decizia 1999/468/CE a Consiliului din 28 iunie 1999 de stabilire a normelor privind exercitarea competențelor de executare conferite Comisiei[5].

(8) Din motive de claritate, Decizia 2000/399/CE trebuie abrogată,

DECIDE:

Articolul 1

În conformitate cu procedura prevăzută la articolul 2, Comisia adoptă poziția comună a Comunității privind o cerere de derogare de la regulile de origine stabilite în protocoalele privind originea anexate la acordurile de parteneriat economic, înaintată de statele ACP semnatare ale acordurilor de parteneriat economic.

Articolul 2

(1) Comisia este asistată de Comitetul Codului Vamal instituit în temeiul articolului 248a alineatul (1) din Regulamentul (CEE) nr. 2913/92[6].

(2) Reprezentantul Comisiei prezintă Comitetului Codului Vamal un proiect de poziție a Comunității în termen de 25 de zile lucrătoare de la data primirii de către Comunitate a unei cereri de derogare. Comitetul Codului Vamal emite un aviz cu privire la proiectul respectiv într-un termen stabilit de președintele acestuia în funcție de urgența subiectului în cauză. Avizul este emis cu majoritatea prevăzută la articolul 205 alineatul (2) din Tratat în ceea ce privește deciziile pe care Consiliul trebuie să le adopte la propunerea Comisiei. Voturile reprezentanților statelor membre sunt ponderate în conformitate cu articolul menționat anterior. Președintele nu participă la vot.

(3) Comisia adoptă poziția Comunității și o comunică de îndată comitetului competent instituit în temeiul acordului de parteneriat economic corespunzător. Cu toate acestea, în cazul în care poziția Comunității nu este conformă cu avizul Comitetului Codului Vamal, Comisia o înaintează de îndată Consiliului. În acest caz, Comisia amână comunicarea poziției respective comitetului competent instituit în temeiul acordului de parteneriat economic corespunzător pentru o perioadă de 25 de zile lucrătoare, calculată începând cu data votării în cadrul comitetului.

(4) Consiliul, hotărând cu majoritate calificată, poate adopta o altă poziție a Comunității în termenul prevăzut la alineatul (3).

Articolul 3

(1) Decizia 2000/399/CE se abrogă.

(2) Trimiterile la decizia abrogată se consideră ca fiind trimiteri la prezenta decizie.

Adoptată la Bruxelles,

Pentru Consiliu

Președintele [pic][pic][pic]

[1] Acord de parteneriat între membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000 (JO L 317, 15.12.2000, p. 3).

[2] JO L 317, 15.12.2000, p. 3 .

[3] JO L 289, 30.10.2008, p. 1.

[4] JO L 151, 24.6.2000, p. 16.

[5] JO L 184, 17.7.1999, p. 23.

[6] JO L 302, 19.10.1992, p. 1.